Foto’s: Sanger, akteur vra die jawoordRamey Short en Loricia Bruwer het by Kogelbaai verloof geraak. (Foto: Lora Photography/Instagram) Ramey Short, die sanger en akteur wat bekendheid verwerf het vir sy rol as dr. Quinton Meyer in die kykNET-sepie Binnelanders, het pas die jawoord gevra. Hy het Donderdag op Instagram die nuus gedeel dat hy ŉ ring aan sy jarelange vriendin, Loricia Bruwer, se vinger gesteek het. Short en Bruwer is die eienaars van Lora Photography, wat leefstylfotografie doen en in Kaapstad gesetel is. Dié twee het by Kogelbaai verloof geraak en dit gevier deur sommer self verlowingsfoto’s te neem. “Ons kon nie ŉ fotograaf opspoor nie en het sommer ons eie driepoot opgestel om die foto’s en video’s te neem – ek dink ons besigheid Lora Photography het ŉ goeie job gedoen,” het Short op Instagram geskerts. “Ek kon haar uiteindelik vra om te trou nadat ek ŉ maand lank moes wag. Die jaar kon nie beter vir ons begin het nie en ek is die gelukkigste man.” Bruwer se ring is ontwerp en vervaardig deur Carlo Hayes. “Die ring is perfek. Loricia sê die ring is mooier as in haar wildste drome.” Short het in ŉ kinderhuis in Durbanville grootgeword waarna hy sport- en bemarkingsbestuur op Stellenbosch studeer het. Die lewe het eers ŉ paar ander draaie met hom, tot in Los Angeles, gestap voordat hy in 2008 sy akteursdeurbraak op eie bodem in Binnelanders gemaak het. Hy het in 2020 sy debuutalbum, Kannie breek, uitgereik. Die album is aanlyn asook in uitgesoekte musiekwinkels beskikbaar. A post shared by R A M E Y S H O R T (@rameyshort) A post shared by R A M E Y S H O R T (@rameyshort)